CELEX: 32019D1854
Language: fi
Date: 2019-10-29 00:00:00
Title: Komission Täytäntöönpanopäätös (EU) 2019/1854, annettu 29 päivänä lokakuuta 2019, biotieteissä ja biolääketieteessä käytettävien kuvantamistekniikoiden eurooppalaisen tutkimusinfrastruktuurikonsortion (Euro-BioImaging ERICin) perustamisesta (tiedoksiannettu numerolla C(2019) 7612) (Ainoastaan bulgarian-, englannin-, hollannin-, italian-, portugalin-, ranskan-, ruotsin-, saksan-, suomen-, tanskan-, tšekin- ja unkarinkieliset tekstit ovat todistusvoimaisia) (ETA:n kannalta merkityksellinen teksti)

6.11.2019   
               
               
                  FI
               
               
                  Euroopan unionin virallinen lehti
               
               
                  L 285/9
               
            
         KOMISSION TÄYTÄNTÖÖNPANOPÄÄTÖS (EU) 2019/1854,
         annettu 29 päivänä lokakuuta 2019,
         biotieteissä ja biolääketieteessä käytettävien kuvantamistekniikoiden eurooppalaisen tutkimusinfrastruktuurikonsortion (Euro-BioImaging ERICin) perustamisesta
         
            
               (tiedoksiannettu numerolla C(2019) 7612)
            
         
         (Ainoastaan bulgarian-, englannin-, hollannin-, italian-, portugalin-, ranskan-, ruotsin-, saksan-, suomen-, tanskan-, tšekin- ja unkarinkieliset tekstit ovat todistusvoimaisia)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,
         sekä katsoo seuraavaa:
         
                     (1)
                  
                  
                     Bulgaria, Tšekki, Tanska, Ranska, Israel, Italia, Unkari, Alankomaat, Itävalta, Norja, Portugali, Suomi, Ruotsi, Yhdistynyt kuningaskunta ja Euroopan molekyylibiologian laboratorio esittivät komissiolle hakemuksen, jäljempänä ’hakemus’, biotieteissä ja biolääketieteessä käytettävien kuvantamistekniikoiden eurooppalaisen tutkimusinfrastruktuurikonsortion, jäljempänä ’Euro-BioImaging ERIC’, perustamiseksi. Belgia on ilmoittanut päätöksensä osallistua Euro-BioImaging ERICiin aluksi tarkkailijana. Hakijat ovat sopineet, että Euro-BioImaging ERICin isäntäjäsenvaltio on Suomi.
                  
               
                     (2)
                  
                  
                     Asetus (EY) N: o 723/2009 on sisällytetty Euroopan talousalueesta (ETA) tehtyyn sopimukseen ETA:n sekakomitean päätöksellä N:o 72/2015 (2).
                  
               
                     (3)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, tai, jollei sopimusta ole, ja jollei Eurooppa-neuvoston päätöksestä (EU) 2019/584 (3) muuta johdu, 1 päivänä marraskuuta 2019, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
                  
               
                     (4)
                  
                  
                     Kun Yhdistynyt kuningaskunta on eronnut unionista, Yhdistynyttä kuningaskuntaa pidetään asetuksen (EY) N:o 723/2009 2 artiklan b alakohdassa tarkoitettuna kolmantena maana, sanotun kuitenkaan rajoittamatta erosopimuksen määräysten soveltamista.
                  
               
                     (5)
                  
                  
                     Komissio on arvioinut hakemuksen asetuksen (EY) N:o 723/2009 5 artiklan 2 kohdan mukaisesti ja katsoo, että se täyttää asetuksessa säädetyt vaatimukset.
                  
               
                     (6)
                  
                  
                     Tässä päätöksessä säädetyt toimenpiteet ovat asetuksen (EY) N:o 723/2009 20 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Perustetaan biotieteissä ja biolääketieteessä käytettävien kuvantamistekniikoiden eurooppalainen tutkimusinfrastruktuurikonsortio (Euro-BioImaging ERIC).
            
            
               2.   Euro-BioImaging ERICin perussäännön olennaiset osat ovat liitteessä.
            
         
         
            2 artikla
            Tämä päätös on osoitettu Belgian kuningaskunnalle, Bulgarian tasavallalle, Tšekin tasavallalle, Tanskan kuningaskunnalle, Ranskan tasavallalle, Israelin valtiolle, Italian tasavallalle, Unkarille, Alankomaiden kuningaskunnalle, Itävallan tasavallalle, Norjan kuningaskunnalle, Portugalin tasavallalle, Suomen tasavallalle, Ruotsin kuningaskunnalle, Ison-Britannian ja Pohjois-Irlannin yhdistyneelle kuningaskunnalle sekä Euroopan molekyylibiologian laboratoriolle.
         
         
            Tehty Brysselissä 29 päivänä lokakuuta 2019.
            
               
                  Komission puolesta
               
               Carlos MOEDAS
               
                  Komission jäsen
               
            
         
         
            (1)  EUVL L 206, 8.8.2009, s. 1.
         
            (2)  ETA:n sekakomitean päätös N:o 72/2015, annettu 20 päivänä maaliskuuta 2015, yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta [2016/755] (EUVL L 129, 19.5.2016, s. 85).
         
            (3)  Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).
      
      
         
            LIITE
            
               EU-BIOIMAGING ERICIN PERUSSÄÄNNÖN OLENNAISET OSAT
            
            Seuraavat BioImaging ERICin perussäännön artiklat ja artiklojen kohdat muodostavat asetuksen (EY) N:o 723/2009 6 artiklan 3 kohdassa tarkoitetut perussäännön olennaiset osat.
            1.   Tehtävät ja toimet (Euro-BioImaging ERICin perussäännön 1 artikla)
            
            
                     
                        1)
                     
                     
                        Euro-BioImaging ERICin päätehtävänä on luoda Euroopan alueelle hajautettu tutkimuksen kuvantamisinfrastruktuuri, joka tarjoaa tutkijoille avoimen pääsyn innovatiivisiin biologisiin ja lääketieteellisiin kuvantamistekniikkoihin, ja huolehtia tämän infrastruktuurin toiminnasta. Euro-BioImaging ERICin tavoitteena on myös tarjota asiantuntija-, kuvadata- ja koulutuspalveluja kuvantamistekniikkoja käyttäen harjoitettavaa huippututkimusta varten.
                     
                  
                     
                        2)
                     
                     
                        Tämän perussäännön määräysten ja viisivuotisen strategisen Euro-BioImaging-suunnitelman mukaisesti Euro-BioImaging ERIC varmistaa päätehtäväänsä hoitaessaan erityisesti seuraavat:
                        
                                    a)
                                 
                                 
                                    avoin fyysinen pääsy kuvantamisinfrastruktuuriin;
                                 
                              
                                    b)
                                 
                                 
                                    asiantuntemus ja edistyneet palvelut teknologian käyttäjille;
                                 
                              
                                    c)
                                 
                                 
                                    koulutus teknologian käyttäjille, laitosten henkilöstölle ja teknologian asiantuntijoille;
                                 
                              
                                    d)
                                 
                                 
                                    käyttäjien tuottaman kuvadatan analysointi- ja tallentamistuki;
                                 
                              
                                    e)
                                 
                                 
                                    avoin virtuaalinen pääsy kuva-analyysiohjelmistoihin ja yleisesti kiinnostaviin kuvatietovarastoihin;
                                 
                              
                                    f)
                                 
                                 
                                    korkeatasoiset normit kuvahakua, koulutusta ja tiedonhallintaa varten;
                                 
                              
                                    g)
                                 
                                 
                                    Euroopan tason koordinointi- ja yhdentymistoimet tieteellisille kuvantamisyhteisöille;
                                 
                              
                                    h)
                                 
                                 
                                    muut sen päätehtävän suorittamiseksi tarvittavat toimet.
                                 
                              
                  
                     
                        3)
                     
                     
                        Euro-BioImaging ERIC voi harjoittaa myös muuta toimintaa, kuten
                        
                                    a)
                                 
                                 
                                    Euro-BioImaging ERICin tunnetuksi tekeminen;
                                 
                              
                                    b)
                                 
                                 
                                    palveluihin liittyvän teknologisen kehityksen toteuttaminen;
                                 
                              
                                    c)
                                 
                                 
                                    pitkän aikavälin koordinoidulla kehitysohjelmalla toteutettavat yhteiset kehitystoimet, mihin sisältyy myös Euro-BioImagingin toimintayksiköiden ja käyttäjäryhmien, mukaan lukien elinkeinoelämä, välinen yhteistyö;
                                 
                              
                                    d)
                                 
                                 
                                    tietämyksen siirto elinkeinoelämälle ja poliittisille päättäjille;
                                 
                              
                                    e)
                                 
                                 
                                    Euro-BioImaging ERICin resurssien tunnetuksi tekeminen koulutustarkoituksia varten;
                                 
                              
                                    f)
                                 
                                 
                                    yhteistyö ja yhteistoiminta tutkimusinfrastruktuurien kanssa asiaankuuluvilla ja täydentävillä aloilla.
                                 
                              
                  
                     
                        4)
                     
                     
                        Euro-BioImaging ERIC hoitaa päätehtäväänsä voittoa tavoittelematta. Euro-BioImaging ERIC voi joko suoraan tai välillisesti harjoittaa vähäistä taloudellista oheistoimintaa, edellyttäen että kyseinen toiminta ei ole ristiriidassa Euro-BioImaging ERICin päätehtävän ja sen harjoittamisen kanssa ja että toiminta ei vaaranna sen saavuttamista. Euro-BioImaging ERICin on käytettävä tällaisesta vähäisestä oheistoiminnasta saadut tulot omien tavoitteidensa edistämiseen.
                     
                  2.   Sääntömääräinen kotipaikka (Euro-BioImaging ERICin perussäännön 2 artikla)
            
            
                     
                        1)
                     
                     
                        Euro-BioImaging ERIC on hajautettu tutkimusinfrastruktuuri, jonka sääntömääräinen kotipaikka sijaitsee Suomessa.
                     
                  
                     
                        2)
                     
                     
                        Euroopan molekyylibiologian laboratorio toimii biokuvantamisen tieteenalakohtaisena isäntäpaikkana (Bio-yksikkö) ja hallinnoi alan kuvadataa, ja Italia puolestaan toimii lääketieteellisen kuvantamisen tieteenalakohtaisena isäntäpaikkana (Med-yksikkö) ja hallinnoi alan kuvadataa.
                     
                  
                     
                        3)
                     
                     
                        Sääntömääräinen kotipaikka, Bio-yksikkö ja Med-yksikkö muodostavat yhdessä Euro-BioImagingin johtokeskuksen.
                     
                  
                     
                        4)
                     
                     
                        Euro-BioImaging ERICin ja Euro-BioImaging ERICin jäsenten alueella tai niiden yhteydessä sijaitsevien Euro-BioImagingin toimintayksikköjen väliset yhteydet varmistetaan palvelutasosopimuksilla.
                     
                  3.   Nimi (Euro-BioImaging ERICin perussäännön 3 artikla)
            
            Perustetaan asetuksen (EY) N:o 723/2009 nojalla eurooppalaiseksi tutkimusinfrastruktuurikonsortioksi (ERIC) eurooppalainen tutkimusinfrastruktuuri, joka on nimeltään ”Biotieteissä ja biolääketieteessä käytettävien kuvantamistekniikoiden eurooppalainen tutkimusinfrastruktuurikonsortio” ja jota kutsutaan nimellä ”Euro-BioImaging ERIC”.
            4.   Toiminnan kesto ja toiminnan lopettamista koskeva menettely (Euro-BioImaging ERICin perussäännön 4 artikla)
            
            
                     
                        1)
                     
                     
                        Euro-BioImaging ERIC toimii toistaiseksi, mutta sen toiminta voidaan lopettaa 2 ja 3 kohdassa määrättyä menettelyä noudattaen.
                     
                  
                     
                        2)
                     
                     
                        Euro-BioImagingin hallitus päättää Euro-BioImaging ERICin toiminnan lopettamisesta kahden kolmasosan enemmistöllä.
                     
                  
                     
                        3)
                     
                     
                        Euro-BioImaging ERICin velkojen maksamisen jälkeen jäljellä olevat varat jaetaan Euro-BioImaging ERICin jäsenten ja tarkkailijoiden kesken suhteessa niiden Euro-BioImaging ERICille maksamiin kokonaisrahoitusosuuksiin, ellei Euro-BioImagingin hallitus toisin sovi.
                     
                  5.   Korvausvastuu (Euro-BioImaging ERICin perussäännön 5 artikla)
            
            
                     
                        1)
                     
                     
                        Euro-BioImaging ERIC vastaa veloistaan. Euro-BioImaging ERIC ei ole vastuussa Euro-BioImagingin toimintayksiköille aiheutuneista velvoitteista.
                     
                  
                     
                        2)
                     
                     
                        Euro-BioImaging ERICin jäsenten rahoitusvastuu Euro-BioImaging ERICin veloista rajoittuu niiden rahoitusosuuteen.
                     
                  
                     
                        3)
                     
                     
                        Euro-BioImaging ERICin ottaa asianmukaisen vakuutuksen, joka kattaa Euro-BioImaging ERICin toimintaan liittyvät riskit.
                     
                  6.   Käyttöoikeudet (Euro-BioImaging ERICin perussäännön 6 artikla)
            
            
                     
                        1)
                     
                     
                        Euro-BioImaging ERICin palvelut, mukaan lukien fyysinen pääsy kaikkeen kuvantamisteknologiaan, koulutukseen ja asiantuntemukseen, on annettava tosiasiallisesti saataville käyttäjien ehdottamien tutkimushankkeiden tieteellisten ansioiden ja teknisen toteutettavuuden perusteella.
                     
                  
                     
                        2)
                     
                     
                        Euro-BioImagingin hallitus hyväksyy säännöt, joilla säännellään Euro-BioImaging ERICin palvelujen saatavuutta koskevia menettelyjä ja perusteita, ottaen huomioon tutkimusinfrastruktuureihin pääsyä koskevan eurooppalaisen peruskirjan periaatteet.
                     
                  
                     
                        3)
                     
                     
                        Euro-BioImaging ERICin hallinnoima kuvadata on lain sallimissa rajoissa avoimesti kaikkien tutkijoiden, tieteellisten elinten ja muiden sidosryhmien käytettävissä ja saatavilla FAIR-periaatteiden mukaisesti Tietojen keruuseen ja käyttöön sovelletaan asiaankuuluvia lakisääteisiä tietosuojasäännöksiä.
                     
                  7.   Tieteelliset arviointiperusteet (Euro-BioImaging ERICin perussäännön 7 artikla)
            
            Euro-BioImagingin neuvoa-antava tiedekomitea arvioi vuosittain Euro-BioImaging ERICin toimintaa.
            8.   Tulosten levittäminen (Euro-BioImaging ERICin perussäännön 8 artikla)
            
            
                     
                        1)
                     
                     
                        Euro-BioImaging ERIC helpottaa tutkimusta ja edistää yleisesti tutkimusdatan mahdollisimman avointa saatavuutta Euro-BioImaging ERICin tulosten levittämiselle vahvistettuja edellytyksiä noudattaen.
                     
                  
                     
                        2)
                     
                     
                        Euro-BioImaging ERIC pyytää tutkijoita asettamaan tutkimustuloksensa julkisesti saataville ja tarjoutumaan antamaan tulokset käytettäviksi Euro-BioImaging ERICin kautta. Jos Euro-BioImaging ERICin palveluja tai infrastruktuuria taikka niitä molempia on käytetty, se on mainittava julkaisuissa.
                     
                  
                     
                        3)
                     
                     
                        Euro-BioImaging ERIC käyttää useita kanavia kohdeyleisöjen saavuttamiseksi, mukaan lukien verkkoportaali, tiedotuslehti, työpajat, osallistuminen konferensseihin sekä artikkelit aikakaus- ja sanomalehdissä.
                     
                  9.   Immateriaalioikeudet (Euro-BioImaging ERICin perussäännön 9 artikla)
            
            
                     
                        1)
                     
                     
                        Euro-BioImaging ERICin käyttäjien immateriaalioikeudet kuuluvat käyttäjille, jollei Euro-BioImaging ERICin ja käyttäjien välisen sopimuksen ehdoista muuta johdu.
                     
                  
                     
                        2)
                     
                     
                        Immateriaalioikeuksia koskevissa Euro-BioImagingin toimintaperiaatteissa vahvistetuin edellytyksin Euro-BioImaging ERIC voi omistaa sellaisia immateriaalioikeuksia, jotka Euro-BioImaging ERIC on luonut kokonaan tai osittain tai jotka se saanut tai kehittänyt.
                     
                  10.   Palvelussuhteet (Euro-BioImaging ERICin perussäännön 10 artikla)
            
            Euro-BioImagingin johtokeskuksen toimiston henkilövalintamenettelyt, palvelukseen ottaminen ja palvelussuhteet ovat avoimia ja syrjimättömiä ja kunnioittavat yhtäläisiä mahdollisuuksia.
            11.   Hankintapolitiikka (Euro-BioImaging ERICin perussäännön 11 artikla)
            
            Euro-BioImaging ERIC kohtelee hankintamenettelyihin osallistuvia ehdokkaita ja tarjouksia yhdenvertaisesti ja syrjimättömästi. Euro-BioImaging ERICin hankintapolitiikassa noudatetaan avoimuuden, syrjimättömyyden ja kilpailun periaatteita. Hankintamenettelyjä ja -kriteereitä koskevat yksityiskohtaiset säännöt ovat hankintapolitiikkaa koskevissa täytäntöönpanosäännöissä.